**ตัวอย่างการเขียนรายงานประเมิลผลโครงการ**

**รายงานผลการจัดโครงการ “บูรพาชวนปั่น ชมสีสันเมืองบางแสน”**

          ตามที่มหาวิทยาลัย ได้จัดโครงการ “บูรพาชวนปั่น ชมสีสันเมืองบางแสน” ร่วมกับการจัดงานปั่นจักรยาน Nation Bike Thailand 2016 ชวนปั่นทั่วไทยปี ๓ โดยบริษัท เนชั่น บรอดแคสติ้ง คอร์ปอเรชั่น จำกัด (มหาชน) เมื่อวันอาทิตย์ที่ ๓๑ กรกฎาคม พ.ศ. ๒๕๕๙ ตั้งแต่เวลา ๐๕:๓๐-๑๒:๐๐ น. เส้นทางจากมหาวิทยาลัยบูรพา ไปตามถนนเลียบชายหาดบางแสน-ถนนข้าวหลาม-อ่างเก็บน้ำบางพระ และกลับมายังจุดสิ้นสุดที่มหาวิทยาลัยบูรพา ระยะทางรวม ๔๕ กิโลเมตร นั้น กิจกรรมในครั้งนี้ได้รับความร่วมมือในการจัดจากหน่วยราชการในพื้นที่ที่เกี่ยวข้อง ซึ่งกิจกรรมนี้เป็นการจัดโดยความร่วมมือจากหลายภาคส่วน ทั้งมหาวิทยาลัย ส่วนราชการภูมิภาค องค์กรปกครองส่วนท้องถิ่น ภาคเอกชน ภาคประชาคม โดยเฉพาะประชาคมในมหาวิทยาลัยบูรพา ชมรมจักรยาน สโมรสรบุคลากร ตมอ. และตัวแทนส่วนงาน ซึ่งมีผู้เข้าร่วมปั่นจักรยานกว่า ๓,๐๐๐ คน โดยพลเอกธนะศักดิ์ ปฏิมาประกร รองนายกรัฐมนตรี ให้เกียรติเป็นประธานในพิธีเปิดฯ และมีการถ่ายทอดสดทาง Nation TV ช่อง ๒๒ เวลา ๐๗:๐๐ – ๐๘:๐๐ น.  
          บัดนี้ โครงการดังกล่าวได้เสร็จสิ้นและบรรลุวัตถุประสงค์ของการจัดงานเรียบร้อยแล้ว จากการจัดโครงการดังกล่าวสอดคล้องกับพันธกิจมหาวิทยาลัยด้านการส่งเสริมและสนับสนุนกิจกรรมสาธารณะในรูปแบบต่าง ๆ ซึ่งครอบคลุมถึงการทำนุบำรุงศิลปะ วัฒนธรรม ศาสนา และกีฬา รวมทั้งการแสดงบทบาทนำในการพัฒนาสังคม ชุมชนและสิ่งแวดล้อม และเชื่อมโยงกับยุทธศาสตร์และนโยบายด้านการท่องเที่ยวท้องถิ่นของรัฐบาล รวมทั้งช่วยส่งเสริมและสนับสนุนการสร้างความสัมพันธ์กับท้องถิ่นตามหลัก Social Engagement  และสนองต่อแนวทางการเสริมสร้างการใช้จักรยาน และการลดอุบัติเหตุบนท้องถนน โดยมีผลการจัดโครงการเบื้องต้น ดังนี้ ค่าใช้จ่ายในการร่วมจัดโครงการฯ ๕๓๕,๐๐๐  บาท  
**ประโยชน์ต่อมหาวิทยาลัยจากโครงการฯ ที่คำนวนมูลค่าได้**  
          มหาวิทยาลัยได้รับประโยชน์ทางสื่อมูลค่ารวมประมาณ ๔,๒๑๑,๐๐๐ บาท (รายละเอียดดังเอกสารที่แนบ)  
**ประโยชน์ต่อมหาวิทยาลัยจากโครงการฯ ที่คำนวนมูลค่าไม่ได้**๑. ระหว่างการถ่ายทอดสดประมาณ ๑ ชั่วโมง มีการเอ่ยชื่อมหาวิทยาลัยบูรพาประมาณ ๕๒ ครั้ง  
๒. มีการเผยแพร่ผ่านสื่อสังคมออนไลน์ facebook และ instagram เข้าถึงผู้ใช้สื่อทั้งสองมากกว่า ๓,๕๙๒,๕๑๗  คน  
๓.  ได้เสริมสร้างชื่อเสียงของมหาวิทยาลัย  
๔.  เสริมสร้างภาพลักษณ์มหาวิทยาลัยได้ตรงตามเป้าหมาย  
๕.  เสริมสร้างความสัมพันธ์กับภาคีเครือข่ายความร่วมมือภายในจังหวัด  
**ประโยชน์ต่อชุมชนและสังคม ตามพันธกิจ Social Engagement**๑. ช่วยกระตุ้นเศรษฐกิจในชุมชนจากการจับจ่ายของผู้เข้าร่วมโครงการฯ การสำรวจเบื้องต้นโครงการดังกล่าวสามารถกระตุ้นเศรษฐกิจ และการท่องเที่ยวของท้องถิ่นในเขตบางแสนและพื้นที่ใกล้เคียงได้ดี จากการสุ่มสอบถามยอดจองที่พักในช่วงมีกิจกรรม (วันที่ ๓๐ – ๓๑ กรกฎาคม พ.ศ. ๒๕๕๙) ของโรงแรมในเขตบางแสน อาทิ โรงแรมเดอะไทด์รีสอร์ทบางแสน โรงแรมบางแสนเฮอริเทจ  โรงแรม Primetime บางแสน มีผู้เข้าพักเต็ม โรงแรม The sez บางแสน และโรงแรมเลอคาซ่า มีผู้เข้าพักเกือบเต็ม  
๒. ช่วยเสริมสร้างและกระตุ้นการท่องเที่ยวของชุมชนและพื้นที่ใกล้เคียง  
๓. สนองต่อนโยบายประชารัฐและยุทธศาสตร์ด้านการท่องเที่ยวของรัฐบาลและของประเทศ  
๔. สนองต่อแนวทางการเสริมสร้างการใช้จักรยาน และการลดอุบัติเหตุบนท้องถนน  
**ความคุ้มค่าและข้อคิดเห็นอื่น**          จากการเปรียบเทียบค่าใช้จ่ายและผลที่ได้จากการจัดโครงการ นับว่าเป็นโครงการที่มีความคุ้มค่าสูง และเมื่อพิจารณาลักษณะการจัดโครงการแล้ว ถือว่าเป็นโครงการที่มีความเสี่ยงในการจัดการต่ำ เนื่องจากมหาวิทยาลัยเป็นผู้ร่วมจัดและมีภาระความรับผิดชอบน้อย เกิดประสิทธิผลและประสิทธิภาพสูง เพื่อทราบและขอขอบคุณผู้รับผิดชอบและผู้เข้าร่วมโครงการทุกท่าน